EVROPSKA KOMISIJA Bruselj, 30.7.2021 COM(2021) 433 final 2021/0247(NLE) Predlog IZVEDBENI SKLEP SVETA o spremembi Izvedbenega sklepa (EU) 2018/789 o dovoljenju Madžarski, da uvede poseben ukrep, ki odstopa od člena 193 Direktive 2006/112/ES o skupnem sistemu davka na dodano vrednost



OBRAZLOŽITVENI MEMORANDUM V skladu s členom 395(1) Direktive 2006/112/ES z dne 28. novembra 2006 o skupnem sistemu davka na dodano vrednost (v nadaljnjem besedilu: direktiva o DDV) lahko Svet na predlog Komisije soglasno dovoli kateri koli državi članici, da uvede posebne ukrepe, ki odstopajo od določb navedene direktive, za poenostavitev postopka obračunavanja DDV oziroma za preprečevanje nekaterih vrst davčnih utaj ali izogibanja davkom. Z dopisom, ki ga je Komisija evidentirala 18. februarja 2021, je Madžarska zaprosila za dovoljenje, da bi lahko še naprej odstopala od člena 193 direktive o DDV, kar zadeva osebo, ki je dolžna plačati DDV, v primeru nekaterih vrst dobave s strani davčnih zavezancev, ki so v postopku likvidacije ali v katerem koli drugem postopku, s katerim se sodno ugotovi insolventnost. V skladu s členom 395(2) direktive o DDV je Komisija z dopisom z dne 7. aprila 2021 o zahtevi Madžarske obvestila druge države članice. Z dopisom z dne 8. aprila 2021 je nato uradno obvestila Madžarsko, da ima vse informacije, potrebne za presojo zahteve. 1.OZADJE PREDLOGA •Razlogi za predlog in njegovi cilji V skladu s členom 199(1)(g) direktive o DDV lahko države članice določijo, da je oseba, ki je dolžna plačati DDV, davčni zavezanec, za katerega se opravi dobava nepremičnin, ki jih prodaja dolžnik po sodbi v postopku obvezne prodaje drugi osebi (v nadaljnjem besedilu: mehanizem obrnjene davčne obveznosti). Madžarska je leta 2017 zaprosila za podaljšanje uporabe mehanizma obrnjene davčne obveznosti na dobavo investicijskega blaga in na dobavo drugega blaga ali storitev s tržno vrednostjo nad 100 000 HUF (približno 275 EUR) v času dobave, če je davčni zavezanec, ki dobavlja blago ali storitve, v postopku likvidacije ali v katerem koli drugem postopku, s katerim se sodno ugotovi insolventnost. Odstopanje je bilo odobreno do 31. decembra 2021 z Izvedbenim sklepom Sveta (EU) 2018/789. Investicijsko blago običajno zajema orodja, stroje in naprave visoke vrednosti. Poleg tega po mnenju Madžarske veliko transakcij, ki jih izvedejo insolventni davčni zavezanci, presega prag 100 000 HUF. Likvidacijski upravitelji pogosto ne plačajo dolgovanega DDV, ker morajo znesek porabiti za poravnavo zgodnejših terjatev. Hkrati lahko kupec, ki je davčni zavezanec s pravico do odbitka, še vedno odbije nastali DDV, kar ima negativen učinek na proračun in s čimer se dejansko financira likvidacija. Madžarska je prav tako evidentirala primere goljufije, ko so podjetja v postopku likvidacije izdajala navidezne račune aktivnim podjetjem, s čimer so znatno zmanjšala svoje davčne obveznosti brez jamstva, da bo izdajatelj plačal dolgovani DDV. Čeprav podatki, ki jih je predložila madžarska nacionalna davčna in carinska uprava, kažejo stalno upadanje števila postopkov zaradi insolventnosti v obdobju 2017–2020, bi lahko gospodarski učinki izbruha COVID-19 v bližnji prihodnosti povzročili močno povečanje števila likvidacij, zaradi česar bi bilo treba za te transakcije ohraniti mehanizem obrnjene davčne obveznosti. Madžarska zato trdi, da bi bilo treba zaščititi davčne prihodke in proračunske interese zaradi številnih davčnih zavezancev, ki so v finančnih težavah in opravljajo navedeno dobavo. Mehanizem obrnjene davčne obveznosti je po mnenju Madžarske ustrezno orodje za ta namen. Davčni zavezanec v postopku likvidacije ne bi bil dolžan plačati dolgovanega DDV in kupec ne bi bil oškodovan, izognili pa bi se tudi izgubam za javni proračun. Čeprav je Madžarska zaprosila za podaljšanje dovoljenja do 31. decembra 2026, se predlaga, da se podaljšanje odstopanja odobri do 31. decembra 2024. Odstopanje, ki dovoljuje uporabo mehanizma obrnjene davčne obveznosti, je sredstvo v skrajni sili in bi moralo biti čim bolj časovno omejeno. Poleg tega bi moralo to obdobje zadostovati za izvajanje drugih običajnih ukrepov za zmanjšanje izgub v javnem proračunu, zlasti izgub, povezanih z goljufivim ravnanjem, s čimer bi se preprečilo ponovno podaljšanje tega ukrepa. 2.PRAVNA PODLAGA, SUBSIDIARNOST IN SORAZMERNOST •Pravna podlaga Člen 395 direktive o DDV. •Subsidiarnost (za neizključno pristojnost) Predlog je glede na določbo v direktivi o DDV, na kateri temelji, v izključni pristojnosti Evropske unije. Načelo subsidiarnosti se zato ne uporablja. •Sorazmernost Ta sklep se nanaša na dovoljenje, izdano državi članici na njeno zahtevo, in ne pomeni nobene obveznosti. Zaradi omejenega področja uporabe odstopanja je posebni ukrep sorazmeren z želenima ciljema, tj. poenostavitvijo pobiranja davkov in bojem proti davčni utaji. Ne presega tega, kar je potrebno za izpolnitev teh ciljev. •Izbira instrumenta

Predlagani instrument je izvedbeni sklep Sveta. V skladu s členom 395 direktive o DDV lahko samo Svet na predlog Komisije soglasno odobri odstopanje od skupnih pravil o DDV. Izvedbeni sklep Sveta je najustreznejši instrument, saj se lahko naslovi na posamezno državo članico. 3.REZULTATI NAKNADNIH OCEN, POSVETOVANJ Z DELEŽNIKI IN OCEN UČINKA •Posvetovanja z deležniki Posvetovanje z deležniki ni bilo opravljeno. Ta predlog temelji na zahtevi Madžarske in zadeva le to državo članico. •Zbiranje in uporaba strokovnih mnenj Strokovno mnenje ni bilo potrebno. •Ocena učinka Namen predloga izvedbenega sklepa je zagotoviti prihodke od davkov in proračunske interese na račun podjetij, ki so v postopku insolventnosti, če dobavljajo investicijsko blago in drugo blago ali storitve s tržno vrednostjo nad 100 000 HUF. Madžarska trdi, da uporaba mehanizma obrnjene davčne obveznosti za te vrste transakcij učinkovito poenostavlja pobiranje davkov in preprečuje davčne utaje. Izvajanje ukrepa omejuje izgube javnih prihodkov in ustvarja dodatne proračunske prihodke v višini približno 1,5 do 2 milijardi HUF (približno 4,2 do 5,6 milijona EUR) na leto. Zato ima ukrep odstopanja pozitiven učinek, čeprav je ta zelo omejen. Glede na ta omejeni učinek bi morala Madžarska izvajati druge običajne ukrepe za zmanjšanje izgub v proračunu, ki bi lahko dosegli podobne rezultate. Zaradi ozkega področja uporabe odstopanja in časovno omejene uporabe bo učinek v vsakem primeru omejen. •Temeljne pravice Predlog nima posledic za varstvo temeljnih pravic. 4.PRORAČUNSKE POSLEDICE Predlog nima nobenih negativnih posledic za proračun EU. 5.DRUGI ELEMENTI Predlog vključuje samoderogacijsko klavzulo, ki je določena na 31. december 2024. 2021/0247 (NLE) Predlog IZVEDBENI SKLEP SVETA o spremembi Izvedbenega sklepa (EU) 2018/789 o dovoljenju Madžarski, da uvede poseben ukrep, ki odstopa od člena 193 Direktive 2006/112/ES o skupnem sistemu davka na dodano vrednost

SVET EVROPSKE UNIJE JE – ob upoštevanju Pogodbe o delovanju Evropske unije, ob upoštevanju Direktive Sveta 2006/112/ES z dne 28. novembra 2006 o skupnem sistemu davka na dodano vrednost in zlasti prvega pododstavka člena 395(1) Direktive, ob upoštevanju predloga Evropske komisije, ob upoštevanju naslednjega: (1)V skladu s členom 193 Direktive 2006/112/ES je davčni zavezanec, ki dobavlja blago ali storitve, po splošnem pravilu zavezan k plačilu davka na dodano vrednost (DDV) davčnim organom. (2)Madžarski je bilo z Izvedbenim sklepom Sveta (EU) 2018/789 odobreno dovoljenje, da uvede ukrep, ki odstopa od člena 193 Direktive 2006/112/ES (v nadaljnjem besedilu: poseben ukrep), kar zadeva osebo, ki je dolžna plačati DDV, v primeru nekaterih vrst dobave s strani davčnih zavezancev, ki so v postopku likvidacije ali v katerem koli drugem postopku, s katerim se sodno ugotovi insolventnost. (3)Madžarska je z dopisom z dne 18. februarja 2021 Komisiji predložila zahtevo za odobritev podaljšanja uporabe posebnega ukrepa do 31. decembra 2026 (v nadaljnjem besedilu: zahteva). Madžarska je zahtevi priložila poročilo, ki vsebuje pregled posebnega ukrepa. (4)Komisija je v skladu z drugim pododstavkom člena 395(2) Direktive 2006/112/ES z dopisom z dne 7. aprila 2021 posredovala zahtevo drugim državam članicam. Z dopisom z dne 8. aprila 2021 je Komisija uradno obvestila Madžarsko, da ima vse informacije, potrebne za presojo zahteve. (5)Madžarska trdi, da davčni zavezanci v postopku likvidacije ali insolventnosti davčnim organom pogosto ne plačajo dolgovanega DDV. Hkrati lahko kupec, ki je davčni zavezanec s pravico do odbitka, še vedno odbije nastali DDV, kar ima negativen učinek na proračun in s čimer se financira likvidacija. Madžarska je prav tako evidentirala primere goljufije, ko so podjetja v postopku likvidacije izdajala navidezne račune aktivnim podjetjem in znatno zmanjšala svoje davčne obveznosti brez jamstva, da bo izdajatelj plačal dolgovani DDV. (6)V skladu s točko (g) člena 199(1) Direktive 2006/112/ES lahko države članice določijo, da je oseba, ki je dolžna plačati DDV, davčni zavezanec, za katerega se opravi dobava nepremičnin, ki jih prodaja dolžnik po sodbi v postopku obvezne prodaje drugi osebi (v nadaljnjem besedilu: mehanizem obrnjene davčne obveznosti). Posebni ukrep Madžarski omogoča, da uporabo mehanizma obrnjene davčne obveznosti razširja na druge vrste dobave s strani davčnih zavezancev, ki so v postopku insolventnosti, in sicer za dobavo investicijskega blaga in dobavo drugega blaga ali storitev s tržno vrednostjo nad 100 000 HUF. (7)Na podlagi informacij, ki jih je predložila Madžarska, uporaba mehanizma obrnjene davčne obveznosti za te vrste transakcij učinkovito poenostavlja pobiranje davkov in preprečuje davčne utaje. Izvajanje ukrepa omejuje izgube javnih prihodkov in ustvarja dodatne proračunske prihodke. Poleg tega bi lahko gospodarski učinki izbruha COVID-19 v bližnji prihodnosti povzročili močno povečanje števila likvidacij, zaradi česar bi bilo treba posebni ukrep podaljšati. (8)Zahtevano odstopanje bi moralo biti časovno omejeno tako, da bi imela davčna uprava dovolj časa, da uvede druge običajne ukrepe za reševanje zadevne težave in zmanjšanje izgub v javnem proračunu, zlasti izgub, povezanih z goljufivim ravnanjem, do izteka ukrepa odstopanja, s čimer bi podaljšanje odstopanja postalo nepotrebno. Odstopanje, ki dovoljuje uporabo mehanizma obrnjene davčne obveznosti, je odobreno samo izjemoma za določena področja goljufij in pomeni sredstvo v skrajni sili. Dovoljenje bi bilo zato treba podaljšati samo do 31. decembra 2024. (9)Ukrep odstopanja ne bo imel negativnega učinka na lastna sredstva Unije iz DDV. (10)Izvedbeni sklep (EU) 2018/789 bi bilo zato treba ustrezno spremeniti – SPREJEL NASLEDNJI SKLEP: Člen 1 Drugi odstavek člena 2 Izvedbenega sklepa (EU) 2018/789 se nadomesti z naslednjim: „Ta sklep preneha veljati 31. decembra 2024.“. Člen 2